Bleach (manga)

***BLEACH*** (japanski: ブリーチ, *Burīchi*), *[[shōnen]]* manga autora Titea Kuba koja je izvorno izlazila 7. kolovoza 2001. do 22. kolovoza 2016. godine te je sabrana u 74 *[[tankōbon]]* izdanja. Manga je izlazila u Shūeishinom manga časopisu *[[Weekly Shōnen Jump]]*. Manga prati pustolovine srednjoškolca Ichiga Kurosakija, koji može vidjeti duhove, a koji nakon što čudovište po imenu Hollow napadne njegovu obitelj i njega dobije moći Shinigamija — što je personifikacija smrti slična konceptu Kosca iz zapadnjačkog folklora — od Rukije Kuchiki. S novostečenim moćima Ichigo postaje zaštitnik svog rodnog grada, Karakure, ali i saveznik drugih Shinigamija u borbi protiv niza protivnika.

Kubova manga postala je izrazito popularna diljem svijeta te je izrodila cijelu medijsku franšizu, koja je započela 2004. godine s istoimenom anime serijom, a u sklopu koje su producirane i dvije OVA epizode te četiri dugometražna anime filma. Serija je iznenadno prekinuta 2012. godine bez objašnjenja, a prije nego je adaptirala cjelokupnu manugu, ali je nastavljena 2022. godine kako bi se i posljednja narativna cjelina adaptirala. Uz to, produciran je i igrani film, deset mjuzikla i niz video igara, ali i nekoliko popratnih pisanih djela. Viz Media distribuirao je mangu u Sjedinjenim Državama, ali i za većinu zapadnih tržišta, izuzev onih koja su izdavala vlastite prijevode originalne mange; Vizova izdanja dostupna su na engleskom jeziku.

Zajedno s *[[Naruto]]m* i *[[One Piece]]om*, *Bleach* predstavlja "Veliku trojku" *[[shōnen]]* mangi s početka 2000-ih godina, a koja se danas smatra najzaslužnijom za masovnu, globalnu ekspanziju animanga industrije izvan Japana. Sukladno tome, radi se o jednoj od najpopularnijih i najprodavanijih manga u historiji; prema podacima iz 2022. godine prodano je preko 130,000,000 *[[tankōbon]]* izdanja, čime je *Bleach* došao na 12. mjesto liste najprodavanijih mangi u historiji. Godine 2005. godine manga je dobila i prestižnu nagradu Shōgakukan za najbolju *[[shōnen]]* mangu.

## Sinopsis

Ichigo Kurosaki je srednjoškolac iz gradića Karakure koji živi sa svojim ocem, Isshinom, koji je liječnik i ima malu kliniku u obiteljskoj kući, te dvjema sestrama blizankama, Karin i Yuzu; njihova majka, Masaki, umrla je nedugo nakon rođenja blizanki, dok je Ichigo još bio dječak. Cijela obitelj Kurosaki, izuzev oca, ima sposobnost uočavanja duhova, s tim da je ta moć najizraženija kod Ichiga, koji također može pričati s duhovima. Iako djeluje kao delinkvent, Ichigo je zapravo uzoran učenik i uvijek je spreman pomoći drugima. 

Tokom jedne večeri, u njegovu sobu ulazi mlada djevojka po imenu Rukia Kuchiki, koja je odjevena sva u crno i nosi katanu. Ichigo ju napadne i pita što radi u njegovoj sobi, što iznenadi Rukiju. Naime, Rukia se predstavi kao Shinigami (japanski: 死神, *Shinigami*; dosl. "Bog smrti") te objašnjava kako je njezina funkcija zaštita stanovnika Karakure od zlih duša koje se zovu Hollowi (japanski: 虚 /ホロウ, *Horō*; dosl. "Šupljina"), ali i pomaganje dobrim dušama koje još nisu prešle iz svijeta mrtvih da prijeđu u njen svijet, Soul Society (japanski: 尸魂界 / ソウル・ソサエティ, *Souru Sosaeti*; dosl. "Zajednica duša"), i budu pročišćene. Ichigo joj ne vjeruje, ali dok se njih dvoje raspravljaju Ichigov dom napadne divovski Hollow koji teško ozlijedi njegovu obitelj u potrazi za njim. Rukia je preslaba da bi ga porazila te je prisiljena posuditi Ichigu dio svojih moći kako bi on privremeno postao Shinigami i spasio svoju obitelj; međutim, Ichigo zbog vlastite duhovne snage preuzme sve Rukijine moći i postaje pravi Shinigami te se lako razračuna s opasnim čudovištem. U narednom periodu saznajemo kako Rukia mora ostati u Svijetu živih dok se njezine moći ne vrate, u čemu joj pomaže ekscentrični i misteriozni trgovac Kisuke Urahara, koji joj osigura Gigai (japanski: 義骸, *Gigai*; dosl. "Lažno tijelo"), lažno tijelo pomoću kojega Shinigamiji mogu obitavati u Svijetu živih i biti viđeni, jer živi ljudi u pravilu ne vide duše, a kako su Shinigamiji također duše, i oni su ljudima nevidljivi. Rukia dolazi u Ichigovu školu, gdje upoznaje njegove prijatelje, među kojima su Orihime Inoue i "Chad", ali i Quincy (japanski: 滅却師 / クインシー, *Kuinshī*; dosl. "Redovnik uništenja") Uryū Ishida, koji se nevoljko priključuje grupi jer su Quincyji u ratu sa Shinigamijima.

Ichigo inicijalno odbija izvršavati dužnosti Shinigamija, ali kada mu Rukia ukaže na dužnosti koje dolaze s njegovim moćima, kao i na činjenicu da su ljudi oko njega često u opasnosti, Ichigo postepeno prihvati svoju novu ulogu i otkriva kompleksnosti svijeta dio kojega je iznenada postao. Istovremeno, Orihime i "Chad" također počinju manifestirati posebne moći, ali one su značajno drugačije od Ichigovih. U jednom trenutku dvojica Shinigamija, Renji Abarai i Byakuya Kuchiki, dolaze u Svijet živih kako bi odveli Rukiju natrag u Soul Society, gdje ima biti pogubljena kao izdajnik jer je Ichigu dala svoje moći. Ichigo pokušava zaštititi Rukiju, ali skoro umire u borbi s Byakuyom; u toj borbi gubi svoje Shinigami moći. Njegov život spašava Urahara, koji mu nudi pomoć i mogućnost da povrati svoje moći i tako spasi Rukiju, na što Ichigo pristaje. Istovremeno, mačak koji govori po imenu gospodin Yoruichi, a koji je prijatelj s Uraharom, trenira s Orihime i Chadom, dok Ishida, koji također pristaje pomoći Rukiji, trenira sam. Ichigo gotovo umire tokom treniga i pretvara se u Hollowa, ali uspijeva te dobije Uraharinu dozvolu da ide u Soul Society zajedno s Yoruichijem i ostalima. Tamo ih, dakako, čeka nova serija problema.

Nakon što upadnu u Soul Society i saznaju gdje se Rukia nalazi, Ichigo i prijatelji shvate da ne mogu tako lako ući u Seireitei (japanski: 瀞霊廷, *Seireitei*; dosl. "Dvor čistih duša"), gdje se Rukia nalazi i gdje Shinigamiji obitavaju. Nakon što im ekscentrična Kūkaku Shiba pomogne u tome, grupa se neočekivano razdvoji i svatko se mora probijati kroz Seireitei na svoj način. Istovremeno, organizacija znana kao Gotei 13 (japanski: 護廷十三隊, *Goteijūsantai*; dosl. "Trinaest carskih zaštitnika") svjesna je njihova dolaska te proglašava izvanredno stanje, omogućujući Shinigamijima iz 13 Divizija da slobodno koriste svoje oružje u borbi s uljezima. Međutim, Gotei 13 pati od internih problema jer jedan od Kapetana (japanski: 隊長, *Taichō*; dosl. "Zapovjednik jedinice"), Sōsuke Aizen, bude ubijen, za što drugi Kapetani optuže Ichiga i njegove prijatelje. S druge strane, proces oko Rukijina pogubljenja naglo se zakomplicira i svi ranije utemeljeni rokovi maksimalno se skraćuju kako bi Rukia bila što prije pogubljena, čime cjelokupna situacija postaje sve sumnjivija. Ichigo i ostatak grupe postepeno se ponovo okuplja, a Yoruichi, za kojeg se ispostavlja da je zapravo žena sa sposobnošću transformacije u mačka, pomaže Ichigu da svlada Bankai (japanski: 卍解, *Bankai*; dosl. "Finalno oslobađanje"), posebnu tehniku bez koje se neće moći boriti protiv ostalih Kapetana. 

Nakon toga, Ichigo, uz pomoć Renjija Abaraija, koji je u međuvremenu također svladao Bankai i odlučio pomoći Rukiji, koja mu je najbolja prijateljica, uspijeva pobijediti Byakuyu i spasiti Rukiju, ali tada se otkrije cjelokupna istina. Naime, kapetan Aizen uopće nije bio ubijen već je lažirao svoju smrt kako bi ostvario svoj zli plan. Naime, Aizen je izdajica koji je želio pokoriti Soul Society tako što nadiđe granice moći Shinigamija kroz proces koji bi objedinio moći Shinigamija i Hollowa, a za što mu je bio potreban poseban predmet znan kao Hōgyoku (japanski: 崩玉, *Hōgyoku*; dosl. "Raspadajuća kugla"), koji je ranije izradio i sakrio Kisuke Urahara, bivši Kapetan 12. Divizije koji je prije stotinu godina protjeran iz Soul Societyja te se smjestio u Svijetu živih. Taj je predmet bio sakriven u Rukiji, tako da ju je Aizen planirao pogubiti kako bi ga se domogao, ali je Ichigov dolazak malo poremetio njegove planove. Kapetani pokušavaju zaustaviti Aizena, ali bezuspješno i on uspijeva doći do Hōgyokua, ali pritom ne mora ubiti Rukiju. Nakon toga Aizen, zajedno sa svojim pomoćnicima, kapetanima Ginom Ichimaruom i Kanameom Tōsenom, odlazi u Hueco Mundo (japanski: 虚圏 / ウェコムンド, *Wekomundo*; dosl. "Šuplja sfera", prev. "Šuplji svijet"), svijet u kojem žive Hollowi, i objavljuje rat Soul Societyju. Gotei 13 ispričava se Ichigu te mu se zahvaljuju na pomoći, prihvaćajući ga kao saveznika i, službeno, zamjenskog Shinigamija.

Dok se Gotei 13 pripremaju na sukob, Aizen je u Hueco Mundu formirao vojsku moćnih Hollowa, Arrancara (japanski: 破面 / アランカル, *Arankaru*; dosl. "Puknuta maska", prev. "otkinuti"), koje je nazvao Espade i rangirao ih po brojevima (1 do 10) temeljem njihove snage. Dvojica Espada, Yammy Llargo i Ulquiorra Cifer, dolaze u Svijet živih kako bi testirali Ichigove moći, a nedugo zatim, Ulquiorra dolazi u Svijet živih i prisiljava Orihime, koja ima jako neobične moći, da dođe k Aizenu. Otkrivši što se dogodilo, Ichigo se ogluši o naredbe Soul Societyja te s Ishidom i Chadom odlazi u Hueco Mundo uz Uraharinu pomoć, kako bi spasili Orihime; na putu im se pridružuju Rukia i Renji. Po dolasku u Hueco Mundo upoznaju grupicu neobičnih i ekstenctričnih Hollowa koju čine Nelliel Tu Odelschwanck, Dondochakka Birstanne, Pesche Guatiche i Bawabawa, koji im odluče praviti društvo i - koliko mogu - pomoći u njihovom nastojanju. Ichigo i ostali prolaze kroz Hueco mundo, pri čemu se bore s brojnim Hollowima, bivšim Espadama i aktualnim Espadama. U jednom trenutku u Hueco Mundo dolaze kapetani Byakuya Kuchiki, Kenpachi Zaraki, Mayuri Kurotsuchi i Retsu Unohana, koji pomažu Ichigu dok ovaj odlazi na konačni okršaj s Ulquiorrom kako bi oslobodio Orihime. Tokom borbe, Ichigo bude ubijen te se pretvori u Hollowa, u kojem stanju uspijeva ubiti Ulquiorru. Nakon toga se uspijeva vratiti u normalno stanje.

Kapetani ga tada informiraju o stanju u Svijetu živih. Naime, Aizenov je plan u tom trenutku postao jasan - planirao je iskoristiti Karakuru i sve ljude u njoj kako bi si omogućio put u do palače u kojoj obitava Soul King, tamo ga ubio i postao novi vladar. Kako bi ga spriječio, Gotei 13 su uz Uraharinu pomoć napravili repliku Karakure na mjestu originalnog grada, koji su, zajedno sa stanovnicima, premjestili u Soul Society. Kada je Aizen s preostalim Espadama došao u Karakuru, shvatio je da se radi o lažnom gradu. Tamo su ga čekali ostali kapetani i počela je žestoka borba za spas Karakure. Ichigu su u međuvremenu objasnili da je on jedini koji može zaustaviti Aizena jer jedini nije bio izložen njegovoj hipnozi, tako da su se Ichigo i Unohana uputili u lažnu Karakuru nakon što je Ichigo spasio Orihime. Kapetani su uz pomoć Visoreda, skupine bivših kapetana i njihovih pomoćnika (japanski: 副隊長, *fukutaichō*; dosl. "pomoćni zapovjednik jedinice") koji su prije 110 godina protjerani iz Soul Societyja jer ih je Aizen pretvorio u hibride između Shinigamija i Hollowa pa su time dobili nove moći, koji su se svrstali na stranu Soul Societyja u ovoj borbi, uspjeli poraziti tri preostale Espade, kao i Tōsena, ali ne i Aizena i Gina, koji su nekako uspjeli otključati put u Soul Society i krenuti prema pravoj Karakuri.

Ichigo je tokom ove borbe saznao da mu je otac zapravo bivši kapetan 10. Divizije, Isshin Shiba, jer se potonji borio protiv Aizena zajedno s Uraharom i Yoruichi. Isshin je pomogao sinu i naučio ga ultimativnu tehniku s kojom će moći poraziti Aizena, ali će ostati bez svih svojih moći, na što je Ichigo pristao. Nakon što je Gin izdao Aizena i pokušao ga ubiti, Aizen je ubio Gina i sukobio se s Ichigom, koji je aktivirao svoju tehniku i uspio svladati Aizena, koji je ubrzo onesposobljen i zatvoren zahvaljujući Uraharinoj pomoći. Ipak, Ichigo je nedugo zatim izgubio svoje moći. 

Ichigo se teško nosio s povratkom u normalu, pogotovo jer nitko od njegovih drugih prijatelja nije izgubio svoje moći u tom trenutku. Istovremeno, nepoznati muškarac s mačem počeo je napadati Ichigove prijatelje. Ichigu je tada prišao Kūgo Ginjō te mu objasnio da je on Fullbringer (japanski: 完現術者 / フルブリンガー, *Furuburingā*; dosl. "Umjetnik potpune manifestacije"), čovjek s moćima koje potječu od Hollowa, te kako mu može pomoći da povrati svoje moći. Istovremeno mu je otkrio kako je nepoznati napadač Shūkurō Tsukishima, njegov bivši prijatelj i saveznik koji je postao zločinac. Nakon intenzivnog treninga, Ichigo uspijeva povratiti dio svojih moći, ali mu pred sam kraj Ishida otkriva kako Tsukishima možda jest napao sve ostale Ichigove prijatelje, ali kako je njega napao stvarni zlikovac - Kūgo Ginjō. Ginjō tada otkriva da je i on, kao i Ichigo, bivši zamjenski Shinigami te kako se želi osvetiti Soul Societyju zbog načina na koji su ga odbacili. Prije borbe, Ichigo uz pomoć Rukije, Urahare, svog oca i skupine kapetana i pomoćnika iz Gotei 13 vraća svoje pune moći i kreće u borbu s Ginjōm dok se ostali Shinigamiji lako obraćunaju s ostalim Fullbringerima. Ichigo je na kraju prisiljen ubiti Ginjōa, ali kaže da vjeruje Soul Societyju i da ostaje njihov saveznik, unatoč novootkrivenim činjenicama.

Nedugo zatim, skupina nepoznatih osoba napada Hueco Mundo, Ichiga i Soul Society, pri ćemu pogiba Chōjirō Sasakibe, pomoćnik glavnog kapetana Yamamota. Nepoznati protivnici objavljuju rat Soul Societyju i ubrzo se otkriva kako su to preostali Quincyji koje predvodi Yhwach; Yhwach je 1,000 godina ranije pokušao napraviti istu stvari, ali ga je Yamamoto porazio, mada ga nije mogao ubiti. Tada je rečeno kako će se Yhwach ponovo probuti za 1,000 godina i započeti svoj pohod. Ichigo i njegovi prijatelji (osim Ishide) odlaze u Hueco Mundo kako bi pomogli Hollowima, što Yhwach iskoristi i vrši invaziju na Soul Society ranije nego najavljeno, pri čemu uspijeva ubiti Yamamota. Ichigov dolazak spriječio je potpuno uništenje Soul Societyja, jer je Ichigo dovoljno dugo zadržao Yhwacha da je potonjem ponestalo vremena i morao se povući u Wandenreich (japanski: 見えざる帝国 / ヴァンデンライヒ, *Vandenraihi*; dosl. "Nevidljivo cartvo", prev. "Zidinama opasano carstvo"). Ichigo je tokom te borbe izgubio svoj mač tako da je morao izraditi novi; tu je uskočila Royal Guard (japanski: 王属特務, *Ōzokutokumu*; dosl. "Kralju podređena tajna služba"), skupina od pet najmoćnijih Shinigamija koji su inače zaduženi za zaštitu Soul Kinga, a nakon Yhwachovog dolaska su odlučili pomoći Soul Societyju i Ichigo. Ichigo je tada saznao cijelu priču o svom porijeklu i smrti svoje majke, što mu je omogućilo izradu novog Zanpakutōa (japanski: 斬魄刀, *Zanpakutō*; dosl. "Mač za sječu duša").

Preostali članovi Gotei 13 pripremili su se na drugu invaziju tako da je borba sada bila mnogo izjednačenija. Iako je Yhwach uspio ubiti i apsorbirati Soul Kinga, svog oca, Ichigo i Soul Society dobili su neočekivanu pomoć od zarobljenog Aizena, koji je privremeno oslobođen kako bi pomogao u borbi protiv Yhwacha. Aizen je smatrao Yhwacha inferiornim te nije mogao dozvoliti da pobjedi, zbog čega je zajedno s Ishidom pomogao Ichigu i omogućio mu da trajno ubije Yhwacha. One-shot priča objavljena kasnije otkrila je kako se Soul Society oporavio, međutim kako potencijalno nova opasnost dolazi iz Pakla (japanski: 地獄, *Jigoku*; dosl. "Pakao"), jedinog područja koje još uvijek nije bilo istraženo.

## Likovi

*Bleach* sadrži cijelu seriju likova, koji se mogu grupirati u nekoliko područja. Glavni likovi, odnosno oni koji imaju najveću ulogu u priči su:

* **[[Ichigo Kurosaki]]** (japanski: 黒崎 一護, *Kurosaki Ichigo*), protagonist *Bleacha*. Na početku priče, Ichigo je tek obični srednjoškolac s neobičnom sposobnošću komunikacije s duhovima. Živi u Karakuri zajedno s obitelji te redovno pohađa srednju školu te je jedan od boljih učenika u razredu. Kada čudovišni Hollow napadne njegovu obitelj i on dobije moći Shinigamija od Rukije Kuchiki, Ichigov život okreće se naglavačke. Karakterno, Ichigo je vrlo srčan i lojalan lik, pogotovo prema svojim prijateljima, za koje će uvijek biti tu kad treba, neovisno o riziku. Njegove hrabrost i borbenost ogledaju se u činjenici da je sprema u bilo kojem trenutku žrtvovati sebe kako bi spasio svoje prijatelje. U početku je cijeloj prili pristupao dosta intuitivno i bez puno razmišljanja, ali do kraja postaje mnogo smireniji i inteligentnije pristupa svojim borbama, postajući tako jedan od najsnažnijih Shinigamija u serijalu. 
* **[[Rukia Kuchiki]]** (japanski: 朽木 ルキア, *Kuchiki Rukia*), glavni ženski lik u serijalu. Rukia Kuchiki je Shinigami iz 13. Divizije koju vodi kapetan Jūshirō Ukitake. Inicijalno je bila zadužena za patroliranje Karakure, pri čemu je došla u kontakt s Ichigom i dala mu svoje moći, što ju je gotovo koštalo života. Inicijalno hladna i posvećena svojoj dužnosti, Rukia je doživjela značajan razvoj kao lik te je pokazala kako posjeduje vrlo izraženu emotivnu stranu, a koja se posebno manifestirala kroz njezinu zaštitničku prirodu prema Ichigu i ostalim saveznicima. Ona je sestra pokojne supruge kapetana Byakuye Kuchikija, čija ju je obitelj posvojila i rekla joj kako je Byakuya njezin stariji brat, tako da ga Rukia cijelo vrijeme naziva bratom, čak i nakon što sazna da joj nije brat. Od djetinjstva je prijateljica s Renijem Abaraijem, s kojim se u konačnici i vjenča. Ima naviku objašnjavati stvari crtanjem koje je redovito predmet izrugivanja. Nakon Ukitakeove smrti postaje nova kapetanica 13. Divizije. 

* **[[Renji Abarai]]** (japanski: 阿散井 恋次, *Abarai Renji*), *fukutaichō* 6. Divizije pod kapetanom Byakuyom Kuchikijem. Renija prvi put upoznajemo kada zajedno s Byakuyom dolazi u Svijet živih po Rukiju, a kada je prikazan kao negativac. Kasnije se ispostavilo kako je za Rukiju bio spreman žrtvovati ne samo svoje dužnosti i svoju čast, već i svoj život. Iako postaje blizak prijatelj s Ichigom, njih su dvojica ostali rivali te se često svađaju, što je uglavnom izvor humora u mangi. Njegov je cilj nadmašiti Byakuyu jednoga dana. Renji, kao i Rukia, potječe iz siromašnog dijela Soul Societyja te je upisao Akademiju istovremeno kada i Rukia, s kojom je najbolji prijatelj još od djetinjstva.
* **[[Orihime Inoue]]** (japanski: 井上 織姫, *Inoue Orihime*), Ichigova prijateljica i kolegica iz razreda. Kao i Ichigo, Orihime ima narančastu kosu, što je jedna od glavnih stvari koje ih povezuju na samom početku priče. Orihime je izrazito brižna i dobronamjerna osoba, ponekad i previše za vlastito dobro; dopušta drugima previše i uvijek je spremna podrediti sebe kako bi drugome bilo bolje. Izrazito je suosjećajna, toliko da u jednom trenutku počne suosjećati i s Ulquiorrom Ciferom, Aizenovim Arrancarom koji ju je oteo i odveo u Hueco Mundo. U jednom trenutku otkrije da ima posebne moći koje mogu poništiti bilo koju radnju te ih najčešće koristi kako bi zaštitila svoje prijatelje ili ih izliječila. Nakon rata protiv Yhwacha, Orihime se udaje za Ichiga, u kojega je zaljubljena od samog početka. 
* **[[Uryū Ishida]]** (japanski: 石田 雨竜, *Ishida Uryū*), jedini Quincy među glavnim likovima. Ishida također ide u razred s Ichigom te je, zbog svoje zatvorenosti, inicijalno neprimjetan. Međutim, on je jedan od prvih koji shvati da je Ichigo Shinigami te postaje njegov rival, s obzirom na dugogodišnji sukob koji postoji između Quincyja i Shinigamija; kasnije se, ipak, sprijatelje te Ishida, iako nije uvijek spreman odustati od svojih ideala kao Quincy, čini sve kako bi pomogao svojim prijateljima. Bio je jako blizak sa svojim djedom, Sōkenom, za kog se vjerovalo da je posljednji Quincy, a kojega su ubili Hollowi jer je Mayuri Kurotsuchi, kapetan 12. Divizije, namjerno poslao pomoć prekasno; iz tog razloga Ishida prezire Mayurija, iako su kasnije surađivali. Njegova posebna vještina je šivanje. 
* **[[Yasutora Sado]]** (japanski: 茶渡 泰虎, *Sado Yasutora*), poznatiji kao "**Chad**" (japanski: チャド, *Chado*), visoki i šutljivi mladić meksičkog porijekla koji također ide u Ichigov razred te je jedini Fullbringer u grupi, iako priroda njegovih moći bude otkrivena puno kasnije. Sado je visok i nevjerojatno fizički snažan, zbog čega rijetko tko ulazi u direktan sukob s njim, jer u pravilu može prebiti svakoga. S Ichigom se zbližio nakon što su si međusobno pomagali kada bi bili napadnuti od strane grupe huligana te su se tada zakleli kako će biti jedan uz drugoga do samoga kraja, neovisno o okolnostima; iz tog razloga Chad odbija poslušati višestruko snažnijeg Shunsuija Kyōrakua da se povuče prilikom upada u Soul Society te je spreman riskirati svoj život kako bi pomogao Ichigu. Nadimak Chad dao mu je Ichigo.
* **[[Kon (Bleach)|Kon]]** (japanski: コン, *Kon*), ModSoul stvoren u sklopu Projekta Spearhead, a koji je preživio uništenje ostalih ModSoulova jer ih se smatralo previše nestavilnima. Njegovo ime skraćenica je izraza "Kaizō Konpaku" (japanski: 改造 魂魄; dosl. "Modificirana duša"). Kon je zapravo kuglica u kojoj obitava umjetno stvorena duša, a koja može biti stavljena u Gigai ili neki drugi predmet kako bi ga oživjela. Nakon inicijalnog upoznavanja, Kon je trajno smješten u tijelo plišanog lava, iako povremeno preuzima Ichigovo tijelo kada ovaj mora obavljati dužnosti Shinigamija. Kon je zapravo služio kao maskota cijelog serijala te je bio poznat po svom ekstentričnom ponašanju i afinitetu prema lijepim djevojkama (posebice onima s velikim grudima); bio je jako vezan uz Rukiju, ali i Ichiga.
* **[[Kisuke Urahara]]** (japanski: 浦原 喜助, *Urahara Kisuke*), inicijalno misteriozni trgovac mješovitom robom za Shinigamije koji ima vlastitu trgovinu u Karakuri. Zbog njegovog karakterističnog stila odijevanja, Ichigo ga je prozvao "Tip sa šeširom i klompama". Urahara djeluje nonšalantno i vrlo neozbiljno, a bio je poznat po tome da se znao pojaviti u pravo vrijeme na pravom mjestu. Kasnije se ispostavi kako je jedan od najsnažnijih likova u cijelom serijalu te kako je on, zapravo, bio bivši kapetan 12. Divizije, prije Mayurija Kurotsuchija, ali je protjeran iz Soul Societyja zbog sudjelovanja u incidentu koji je stvorio Visorede. Urahara je često pomagao Ichigu i ostalima, a nerijetko su upravo njegovi izumi i različita rješenja omogućili protagonistima da pobijede. 
* **[[Yoruichi Shihōin]]** (japanski: 四楓院 夜一, *Shihōin Yoruichi*), Uraharina najbolja prijateljica. Inicijalno se pojavljuje kao crni mačak sa sposobnošću govora i muškim glasom, zbog čega ju protagonisti - nesvjesni istine - nazivaju "gospodin Yoruichi". Svoj pravi lik, kao i identitet, otkrila je Ichigu dok su bili u Soul Societyju, nakon čega su svi saznali da je zapravo žena koja se može pretvoriti u mačku. Ispostavilo se da je Yoruichi bivša kapetanica 2. Divizije i članica plemićke obitelji Shihōin te jedan od najsnažnijih likova u cijelom serijalu. Ona je predložila Uraharu za kapetana 12. Divizije te je bila mentorica Soi Fon. Prebjegla je iz Soul Societyja zajedno s Uraharom 110 godina prije početka radnje.
* **[[Sōsuke Aizen]]** (japanski: 藍染 惣右介, *Aizen Sōsuke*), bivši kapetan 5. Divizije i glavni negativac u prvoj sagi mange. Aizen je inicijalno predstavljen kao blag, inteligentan i izrazito dobronamjeran lik koji je zazivao smirenost kada su Ichigo i ostali upali u Seireitei; također je bio poput oca svojoj pomoćnici, Momo Hinamori. Tijekom Ichigovog upada, njegovo je tijelo pronađeno usred Seireiteija te se vjerovalo da je mrtav, sve dok se nije ispostavilo da je to vrlo kompleksan Gigai. Naime, Aizen je cijelo vrijeme bio izdajica koji je planirao ubiti Soul Kinga i postati novi vladar Soul Societyja, a to je pokušao postići nadilaženjem ograničenja koje su Shinigamiji imali spajanjem svojih moći s onima Hollowa. Porazio ga je Ichigo, nakon čega je zatvoren u Muken, odakle je samo nakratko pušten kako bi pomogao u borbi protiv Yhwacha.
* **[[Yhwach]]** (japanski: ユーハバッハ, *Yūhabahha*), glavni negativac u drugoj sagi originalne mange. Yhwach je otac i predvodnik svih Quincyja, koji je tisuću godina prije početka priče pokušao ubiti Shinigamije jer se nije slagao s njihovim pogledom na balans između svjetova; tada ga je u borbi zaustavio Genryūsai Shigekuni Yamamoto, ali ga nije uspio ubiti. Ipak, Yhwach je tada izgubio sve svoje moći. No, proročanstvo je predvidjelo da će se Yhwach probuditi nakon tisuću godina i ponovo napasti Soul Society, što se i dogodilo. Iako je uspio apsorbirati moći Soul Kinga, svog oca, na kraju ga je porazio Ichigo, kojemu su pomogli Ishida i Aizen.

## Nastanak
Tite Kubo je ideju za *Bleach* dobio tako što je želio nacrtati *[[Shinigami]]*, duha koji ljude poziva u smrt u japanskom folkloru, u kimonu, što je poslužilo kao osnova za dizajn Shinigamija u samoj mangi. Inicijalno je Kubo smatrao kako bi njegovi Shinigamiji trebalo nositi pištolje, tako da se manga trebala zvati *Snipe* (skraćeno od "sniper", odnosno snajper), ali to se promijenilo kada su mačevi uključeni u priču. Na kraju je naslov mange trebao biti *Black*, što bi bila referenca na boju odjeće Shinigamija, ali Kubo je smatrao kako je naslov previše generičan. Pokušao je s varijantom *White*, ali je shvatio kako mu se *Bleach* najviše sviđa zbog asocijacije na bijelu boju i činjenice da nije previše očito. Kubo je originalni koncept priče poslao časopisu *[[Weekly Shōnen Jump]]* nedugo nakon otkazivanja njegove prethodne mange, *[[Zombiepowder]]a*, ali je ovaj inicijalno odbijen. Ubrzo je poznati mangaka Akira Toriyama, autor *[[Dragon Ball]]a*, vidio priču te je napisao pismo podrške Kubu. *Bleach* je prihvaćen za serijalizaciju nedugo nakon, tokom 2001. godine, ali je inicijalna ideja bila da *Bleach* bude kraća priča s maksimalnim periodom izdavanja od pet godina. Rani nacrti priče nisu uključivali hijerarhijsku strukru Soul Societyja, ali jest uključivala neke likove i narativne elemente koji nisu prikazani prije sage o Arrancarima, poput činjenice da je Ichigov otac također Shinigami.

Kubo je naveo niz djela koji su utjecali na određene elemente u *Bleachu*, poput drugih manga, glazbe, stranih jezika, arhitekture i filma. Svoj interes za crtanje nadnaravnog i čudovišta pripisao je mangi *[[GeGeGe no Kitarō]]* autora Shigerua Mizukija, dok je mangin fokus na zanimljiva oružja i borbe pripisao *[[Saint Seiya|Saint Seiyi]]* Masamija Kurumade, koju je Kubo volio kao dječak. Potonja je manga temeljena na grčkoj mitologiji, što je Kubo smatrao izvorom svog interesa za mitove, čudovišta i zagrobni život. Stil akcijskih elemenata i naracije u *Bleachu* inspiriran je filmom, iako Kubo nikada nije otkrio nijedan konkretan film koji je inspirirao neke od scena iz mange. Kada je bio pritisnut, odgovorio je kako jako voli *[[Snatch (film)|Snatch]]* Guya Ritchieja, ali kako taj film nije inspirirao stil u mangi. Koreografija borbi u *Bleachu* konstruirana je uz pomoć rock glazbe, koju je Kubo slušao dok je zamišljao borbe kako bi si dao osjećaj za tempo prilikom prijeloma panela i promjene prespektiva tokom scena. Kubo preferira crtati realistične ozljede kako bi borbe bile znakovitije, s ciljem da i čitatelji osjećaju bol koju likovi osjećaju. Scene borbi u *Bleachu* često si isprekidane kraćim humorističnim trenucima koje je autor namjerno ubacivao kada bi se zamorio tijekom crtanja.

Proces izgradnje priče *Bleacha* fokusiran je na karakterizaciju i izradnju likova. Dok je pisao narativne cjeline ili imao problema sa smišljanjem priče, Kubo bi započeo razmišljati o novim likovima, često *en masse*, i čitao stara izdanja *Bleacha*. Kubo je rekao kako voli crtati likove čiji vanjski izgled ne odgovara njihovoj prirodi — što je element iznenađenja prisutan kod velikog broja likova u *Bleachu* — jer ga "privlače ljudi s tom naizglednom kontradikcijom" te ima "potrebu crtati ljude na taj način" kada radi. Terminologija u *Bleachu* ima niz inspiracija, pri čemu svaka pojedina grupa ima svoje vlastite lingvističke korijene. Japanski jezik svakako je bio inspiracija za Shinigamije i Soul Society, pri čemu brojni mačevi i čarolije u serijalu svoja imena duguju staroj japanskoj književnosti. Hueco Mundo te likovi Hollowa i Arrancara svoja imena duguju španjolskom jeziku, dok su Quincyji te Bountovi, koji su prisutni u anime *filler* epizodama, inspirirani njemačkim jezikom. Engleski jezik i rock glazba poslužili su kao inspiracija za Fullbringere. Korištenje takve terminologije kao i zastupljenost različitih etničkih i nacionalnih skupina ukazuje na međunarodni element u koncepciji *Bleacha*.

## Teme i analiza

Radnja *Bleacha* temeljena je na tradicionalnom japanskom vjerovanju kako duhovi koegzistiraju zajedno s ljudima te kako njihova priroda, bilo da su dobri ili zli, ovisi o okolnostima. Dobar primjer za to je Orihimeina povijest. Od svoje treće godine, nakon što su pobjegli od roditelja zlostavljača, odgajao ju je i brinuo se za nju njezin stariji brat, Sora, za mir čije se duše stalno molila nakon što je poginuo u saobraćajnoj nesreći. Iako je izvorno Sorina duša bila mirna, s vremenom se Orihime sve rjeđe molila jer je pronašla nove prijatelje, tako da je Sora postao ljubomoran i njegova se duša pretvorila u Hollowa i napala Orihime; ipak, kasnije je Sora ponovo probio kroz masku Hollowa nakon borbe s Ichigom te je uvidio svoju pogrešku. Patrick Drazen navodi kako je ovo podsjednik čitateljima da ne smiju zaboraviti tradiciju ili naljutiti duhove kako ne bi stvorili probleme u stvarnom svijetu. Manga također inkorporira elemente šintoističke ideje o pročišćenju "zlih duhova kroz čarolije, svitke, napjeve i druge obrede". Christopher A. Born smatra kako *Bleach* prenosi konfucijanske vrijednosti.

Von Feigenblatt smatra kako je *Bleach* kulturološki i teološki jako osviješten, crpeći elemente iz kršćanstva, ali i karipske santeríje. Raznolikost se ogleda i u rasama te jezicima likova, s obzorom na činjenicu da je španjolski jezik predominantan u Huecu Mundu, dok su Quincyji i Bounti povezani s njemačkim jezikom. Također dodaje kako smatra da su Quincyji inspirirani srednjovjekovnim katoličkim viteškim redovima poput Suverenog vojničkog reda Malte ili Konjaničkog Reda Svetog groba, čiji je utjecaj vidljiv kroz uniforme koje Quincyji nose, ali i preko simbolike križa.

## Izdavanje

*Bleach* Titea Kuba izlazio je u Shūeishinom časopisu *[[Weekly Shōnen Jump]]* punih petnaest godina, od 7. kolovoza 2001. godine do 22. kolovoza 2016. godine. Ukupno 698 individualnih poglavlja (686 regularno numeriranih, te 12 poglavlja numeriranih od -108 do -97) kasnije je sabrano u 74 *[[tankōbon]]* izdanja koja su tiskana od 5. siječnja 2002. do 4. studenog 2016. godine. Shūeisha je prvo 21 sabrano izdanje reizdala u obliku šest omnibus izdanja naslovljenih *Resurrected Souls*, a povodom desete obljetnice serijala. Prvo omnibus izdanje tiskano je 22. kolovoza 2011. godine, a posljednje 23. siječnja 2012. godine. Dana 21. rujna 2012. godine, Shūeisha je objavila 45 digitalnih sabranih izdanja u japanskim e-book trgovinama, zaključivši tu seriju 4. studenog 2016. godine sa 74. brojem. Ova su digitalna izdanja 26. travnja 2013. godine reizdana u deset tomova, s tim da je šesti izdan 14. ožujka 2014. godine.

Nositelj licence za Sjevernu Ameriku, Viz Media, serijalizirao je inicijalna poglavlja u svom časopisu *[[Shonen Jump]]* od studenog 2007. do travnja 2012. godine. Serijal se u siječnju 2012. godine prebacio u digitalni antologijski časopis *[[Weekly Shonen Jump Alpha]]*, dok je Viz Media nastavila s digitalnim izdanjima kako je Shūeisha izdavala nova poglavlja u Japanu. Prvo sabrano izdanje na engleskom izdano je 6. srpnja 2004. godine, a serijal je zaključen s 74. tomom 2. listopada 2018. godine. Viz Media također je izdao posebno kolekcionarsko izdanje prvog toma s tvrdim uvezom i omotom, tri posebna box set izdanja, te 25 sabranih "3-u-1" izdanja u periodu od 7. lipnja 2011. do 5. ožujka 2019. godine. Također, Viz je prvih 16 tomova na engleskom objavio u digitalnom formatu 17. lipnja 2011. godine, dok je digitalno izdanje sva 74 toma zaključeno 2. listopada 2018. godine.

Dana 10. kolovoza 2021. godine, *[[Weekly Shōnen Jump]]* je izdao posebno one-shot poglavlje od 73 stranice povodom dvadesete obljetnice mange. Englesko izdanje objavio je Vizovo digitalno izdanje časopisa *[[Shonen Jump]]*, kao i Shūeishin digitalni časopis *[[Manga Plus]]*. Poglavlje završava sa, kako se čini, cliffhangerom i riječima "Novi vjetrovi iz Pakla" (japanski: 獄頤嗚嗚篇, *Gokui Meimei-hen*), pri čemu se kanji 篇 (*hen*) uglavnom koristi za označavanje narativnih cjelina (engl. *arcs*), sugerirajući kako postoji mogućnost da će se manga nastaviti u budućnosti, ali od tada nije bilo službenih objava povodom toga. Poglavlje je digitalno izdano 3. prosinca 2021. godine.

## Medijska franšiza

### Anime

Animacijski studio Pierrot adaptirao je mangu u anime seriju pod redateljskom palicom Noriyukija Abea. Prva epizoda emitirana je u listopadu 2004. godine, a sama serija trajala je osam godina, do ožujka 2012. godine, kada je iznenadano i bez objašnjenja ukinuta po završetku 366. epizode. U ožujku 2020. godine objavljeno je kako će se anime nastaviti, odnosno kako će i posljednja velika narativna cjelina, "Tisućljetni krvavi rat", biti adaptirana u anime formatu. U studenom 2021. potvrđeno je da će adaptacija biti u obliku nove anime serije. Tomohisa Taguchi preuzeo je redateljsku poziciju od Abea, a anime je premijeru imao u listopadu 2022. godine te je još uvijek u procesu emitiranja.

### Filmovi

Kao što se često događa s popularnim manga i anime serijalima, uz temeljni anime serijal producirana su i četiri dugometražna anime filma. Ti su filmovi proširili radnju, međutim narativno ne spadaju u temeljni kanon, tako da se zapravo smatraju alternativnim pričama i glavna manga ne referira na ove događaje. Filmovi u pitanju su:

# **' ([[16. prosinca]] [[2006.]])
# **' (22. prosinca 2007.)
# **' ([[13. prosinca]] [[2008.]]) 
# **' (4. prosinca 2010.)

Uz to, Warner Bros. je 2018. godine producirao i igranu adaptaciju prvog dijela mange naslovljenu samo *[[Bleach (film, 2018)|Bleach]]*, koja je premijerno prikazana 20. srpnja 2018. godine u Japanu. Priča ovoga filma završava s dolaskom Byakuye i Renjija po Rukiju te Ichigovim neuspjehom pri njenom spašavanju.

### ''Light novel''

Uz glavnu mangu, prošireni serijal sastoji se i od nekoliko *[[light novel]]a*; Tite Kubo surađivao je na nekima, dok su neka samostalna djela drugih autora. Kubo i Makoto Matsubara zajedno su napisali tri novelizacije glavnog serijala, koje je izdala Shūeisha u sklopu svoje serije *Shōnen Jump Books*. Prvi tom, *Bleach - Letters From The Other Side: The Death and The Strawberry*, premijerno je tiskan 15. prosinca 2004. godine, a reizdan je pod naslovom *Bleach - Letters From The Other Side: The Death and The Strawberry - New Edition* 4. studenog 2009. godine.  Drugi tom, *Bleach: The Honey Dish Rhapsody*, izdan je 30. studenog 2006. godine.  Posljednji, treći tom, *Bleach: The Death Save The Strawberry*, tiskan je 4. rujna 2012. godine.  Ryōgo Narita napisao je još jednu seriju *light novela* koji su upotpunjavali Kubov serijal, naslova **'; oba toma izdana su [[4. lipnja]] [[2012.]] godine, a osim proširene priče o [[Don Kanonji]]ju, u serijal su uveli lik [[Sōya Azashiro|Sōye Azashira]]. Nijedan od ovih ''light novela'' nije preveden na [[engleski jezik]].

Po završetku serijala [[2016.]] godine, Shūeisha je izdala još nekoliko ''light novela''.  Makoto Matsubara napisala je ''light novel'' **', koji se bavio događajima neposredno nakon Yhwachovog pada i prikazao je vjenčanje Rukije i Renjija. Priča je tiskana 27. prosinca 2016. godine u Japanu; englesko izdanje još uvijek nije objavljeno. U suradnji s Kubom, Ryōgo Narita napisao je *light novel* **', koji je inicijalno izlazio svako dva tjedna od [[28. travnja]] [[2017.]] godine, a kasnije je sabran u tri toma. Prvi tom tiskan je [[4. kolovoza]] [[2017.]] godine, drugi [[2. studenog]] [[2018.]] godine, a posljednji tom tiskan je [[4. prosinca]] [[2018.]] godine. Ovaj ''light novel'' također prati događaje nakon Yhwachowa pada i fokusira se na [[Shūhei Hisagi|Hisagija]] i zagonetku koju je za sobom ostavio bivši kapetan [[Kaname Tōsen]], istovremeno otkrivajući detalje iz povijesti Soul Societyja. Ovo je trenutno jedini ''light novel'' koji je dostupan na engleskom jeziku.

Shūeisha je također izdala i četiri novelizacije ''Bleach'' anime filmova. Prvi ''light novel'', ''Bleach: Memories of Nobody'', izdan je [[18. prosinca]] [[2006.]] godine.  Drugi, naslova ''Bleach: The DiamondDust Rebellion, Another Hyōrinmaru'', tiskan je [[22. prosinca]] [[2007.]] godine. ''Bleach: Fade to Black, I Call Your Name'', treći ''light novel'' iz serijala, tiskan je [[15. prosinca]] [[2008.]] godine. Posljednji ''light novel'' iz ove serije, ''Bleach: Hell Chapter'', izdan je [[6. prosinca]] [[2010.]] godine. Ova serija nije dostupna na engleskom jeziku.

=== Video igre ===

Tokom godina, produciran je niz video igara s likovima iz ''Bleacha'', većina kojih su bile [[Borilačka video igra|borilačke igre]], iako je bilo i drugih žanrova. Prva video igra iz serijala bila je **', koja je 24. ožujka 2005. godine izašla na Sonyjevom PlayStation Portableu. U trenutku pisanja, većina video igara izašla je samo u Japanu, mada je SEGA lokalizirala prve tri video igre za Nintendo DS i prvu igru za Wii za sjevernoameričko tržište. Dosad, sve službene *Bleach* igre izdane za Sonyjeve konzole izdao je i razvio studio SCEI, dok je igre za Nintendove konzole razvila SEGA, osim onih za DS, koje je razvio studio Treasure Co. Ltd. Izdane su i dvije igre za mobilne telefone: **' ([[2014.]]) i **' (2015.); obje su dostupne i za Android i za iOS. Godine 2017., Line Corporation objavila je kako je razvila ekskluzivnu igru za svoju komunikacijsku aplikaciju naslova *Bleach: Paradise Lost*. Tijekom ljeta 2023. godine najavljena je i igra **', koja je izašla [[21. ožujka]] [[2025.]] godine za [[PlayStation 4]], [[PlayStation 5]], [[Microsoft Windows|Windows]] (preko [[Steam (servis)|Steama]]), i [[Xbox Series X and Series S|Xbox Series X/S]].

=== Karte ===

U sklopu serijala na tržište su stavljene i dvije igre s kartama, jedna od kojih je izašla samo u [[Japan]]u, dok je druga proizvedena za zapadno tržište. ''Bleach Soul Card Battle'', koju je razvio [[Bandai]], pojavila se na japanskom tržištu [[2004.]] godine. U sklopu serije izdano je dvadeset imenovanih setova. Nakon ''Bleach Soul Card Battlea'', Bandai je izdao još tri dodatne serije. ''Bleach The Card Gum'', koji je imao 14 setova, pojavila se [[2007.]] godine. Sljedeća serija, ''Bleach Clear Collection'', koja je imala samo šest setova, pojavila se u srpnju [[2008.]] godine. Posljednja serija, ''Bleach Clear Soul Plate'', koja je imala tri seta, pojavila se u prosincu [[2009.]] godine.

''[[Bleach Trading Card Game]]'' na američko je tržište stavila kompanija [[Score Entertainment]] u svibnju [[2007.]] godine, ali izdavanje karata stalo je u travnju [[2009.]] godine, netom prije planiranog izdavanja sedme ekspanzije nazvane ''Bleach Infiltration''. Prekid proizvodnje pripisan je tadašnjoj recesiji, koja je značajno utjecala na prodaju igračih karata. Igru je dizajnirao Aik Tongtharadol, a bila je za dva igrača, svaki od kojih je partiju počinjao sa špilom koji je imao najmanje 61 kartu (1 "Guardian" kartu, glavni špil od 60 karata i opcionalni dodatni špil s 20 karata). Igrač je gubio partiju ukoliko bi njegova moć, kako ju je definirala "Guardian" karta, bila svedena na nulu, ili ukoliko više ne bi imao karata u špilu. Karte u sklopu igre bile su izdavane kroz imenovane setove, a svaki je set dolazio u tri formata: unaprijed izrađeni ''box set'' od 72 karte s početničkim špilom i dva paketića karata, paketić od 10 karata, ili kutija s 12 karata. Izdano je ukupno šest imenovanih setova.

=== Mjuzikli ===

''Bleach'' je također doživio adaptacije u vidu [[rock]] [[mjuzikl|mjuzikala]] koje su zajednički producirali [[Studio Pierrot]] i Nelke Planning. Producirano je ukupno pet mjuzikala koji si pokrili dijelove prvih dvaju narativnih cjelina (''Substitute Shinigami'' i ''Soul Society''), ali i pet dodatnih ''live'' izvedbi naslovljenih "Live Bankai Shows" i "Rock Musical Bleach Shinsei", koji su prezentirali originalne priče nepovezane s radnjom mange. Mjuziklu su premijerno izvođeni od [[17. kolovoza|17.]] do [[28. kolovoza]] [[2005.]] godine u centru Space Zero Tokyo u četvrti [[Shinjuku]].

Mjuzikle je režirao Takuya Hiramitsu prema scenarijima koje je adaptirao Naoshi Okumura, dok je glazbu komponirao dramski pisac Shoichi Tama. Pjesme su bile potpuno originalne i ništa nije preuzeto iz ''soundtracka'' anime serije. Glavni glumci bili su [[Tatsuya Isaka]], kao [[Ichigo Kurosaki]], [[Miki Satō]], kao [[Rukia Kuchiki]], i [[Eiji Moriyama]], kao [[Renji Abarai]].

Godine [[2016.]] produciran je još jedan mjuzikl povodom 15. obljetnice ''Bleacha''. Režiju i scenarij potpisao je Tsutsumi Yasuyuki, a u glavnim su se ulogama pojavili Akira Takano iz sastava [[Dream5]] i Chihiro Kai kao Ichigo Kurosaki, odnosno Rukia Kuchiki. Mjuzikl je premijeru imao [[28. srpnja]] [[2016.]] godine u [[Tokyo|tokijskom]] teatru AiiA 2.5. Krajem [[2023.]] godine službeno je najavljen novi mjzikl, ''Bleach: Arrancar the Beginning'', čije su izvedbe zakazane za svibanj i lipanj [[2024.]] godine u [[Japan]]u.

=== Ostali mediji ===

U sklopu serijala ''Bleach'' izdano je i nekoliko službenih knjiga s ilustracijama; prva od  njih, ''All Colour But The Black'', izdana je i u [[Japan]]u i na Zapadu. Ta je knjiga zapravo bila kompilacija koloriranih ilustracija iz prvih 19 tomova mange, kao i neke originalne ilustracije te autorove komentare. Druga knjiga iz serijala, ''Bleach Official Bootleg: KaraBuri+'' ([[japanski]]: BLEACH OFFICIAL BOOTLEG カラブリ プラス, ''Bleach Official Bootleg Karaburi Purasu''), izdana je [[3. kolovoza]] [[2007.]] godine. Uz podatke o likovima i članke o nekim drugim aspektima Kubovog fiktivnog svijeta, ovo je izdanje kompiliralo i niz kratkih stripova zbirno naslovljenih ''Tedious Everyday Tales Colorful Bleach'' ([[japanski]]: 徒然日常絵詞 カラフル ブリーチ, ''Tsuredure Nichijou Ekotoba Karafuru Buriichi''), koji su ranije objavljivani u ''[[V Jump]]u''. Ovo je zapravio ''[[omake]]'' serijal čiji su paneli bili slični onima iz glavnog serijala, mada su otkrivali više o svakodnevnici likova.  [[Viz Media]] je [[10. kolovoza]] [[2010.]] godine, na engleskom jeziku, izdao ''Color Bleach+: Bleach Official Bootleg''. U prisincu [[2018.]] godine izdana je još jedna, ovoga puta masivna, zbirka, ''Bleach JET'', koja je sadržavala enormnih 700 ilustracija iz petnaestogodišnje povijesti serijala.

Uz to, izdano je i sedam službenih knjiga s podacima o serijalu. Prve dvije, ''Bleach: Official Character Book SOULs.'' i ''Bleach: Official Animation Book VIBEs.'', izdane su [[3. veljače]] [[2006.]] godine. Viz Media je kasnije, [[18. prosinca]] [[2008.]] godine, na engleskom izdao ''Bleach: Official Character Book SOULs.''  Treća knjiga, ''Bleach: Official Character Book 2: MASKED'', izdana je [[4. kolovoza]] [[2010.]] godine. Ova knjiga donijela je podatke o likovima koji su se pojavili 100 godina prije same radnje, poput bivših kapetana i njihovih pomoćnika, ali i o Arrancarima i Visoredima. Iako je izdana na isti dan kad i Tom 46, knjiga pokriva likove do Toma 37. Englesko izdanje izdala je Viz Media [[6. ožujka]] [[2012.]] godine. Dana [[4. prosinca]] [[2010.]] godine izdana je i četvrta knjiga, ''Official Invitation Book The Hell Verse''. Knjiga je izdana kako bi promovirala film **', a sadržavala je ilustracije likova, promotivne postrere i posebnu *one-off* mangu koja je pratila film. Na dan izdavanja Toma 50, 3. lipnja 2011. godine, izdana je i peta knjiga, *Bleach: Official Character Book 3: UNMASKED*, međutim ona je pratila mangu samo do Toma 48. Šesta knjiga, *Bleach: The Rebooted Souls.*, izdana je 4. lipnja 2012. godine. Ova besplatna knjižnica podijeljena je s Tomom 55 mange s ciljem da čitateljima pruži informacije o posljednjoj narativnoj cjelini mange, nazvanoj *Tisućljetni krvavi rat*. Sedma knjiga izdana je 4. kolovoza 2015. godine; naslovljena je *BLEACH 13 BLADEs.* i fokusirala se isljučivo na Shinigamije koji su članovi organizacije Gotei 13.

Shueisha je 4. prosinca 2013. godine izdala posebnu knjigu, *Bleach: JCCover Postcard Book MAILs.*, koja je sadržavala naslovne ilustracije tomova (do Toma 60) u obliku razglednica s pjesmama na pozadini.

## Kritike i uspjeh

### Prodaja

Povijesno gledano, *Bleach* je jedna od najprodavanijih mangi svih vremena. Prema podacima iz 2017. godine, u cirkulaciji je bilo 90 milijuna *[[tankōbon]]* izdanja; brojka je 2018. godine porasla na 120 milijuna, dok je 2022. godine ta brojka skočila na 130 milijuna, čime je *Bleach* postao sedma najprodavanija manga u cjelokupnoj povijesti *[[Weekly Shōnen Jump]]a*. Što se tiče nekih godišnjih brojki, godine 2008., 34. tom mange prodan je u 874,153 primjeraka u Japanu, čime je bio 12. najprodavanija manga te godine u Japanu; tomovi 33 i 35 bili su 17., odnosno 18. najprodavaniji naslovi te godine. Tokom iste godine, ukupno je u Japanu prodano 3,161,825 primjeraka, čime je *Bleach* zauzeo peto mjesto na godišnjoj listi najprodavanijih naslova. S oko 3.5 milijuna prodanih primjeraka, *Bleach* je bio druga najprodavanija manga u prvoj polovici 2009. godine u Japanu. Što se tiče godišnjih izdanja, tom 36 je s 927,610 primjeraka bio na sedmomm, tom 37 s 907,714 primjeraka na osmom, a tom 38 s 822,238 prodanih primjeraka na desetom mjestu godišnje liste.

Prodaja mange u Sjevernoj Americi također je bila izvrsna; primjerice, godine 2007. prodaja *tankōbon* izdanja bila je oko 1.2 milijuna primjeraka. Tom 16 upao je u top 10 najprodavanijih crtanih romana u prosincu 2006. godine, dok je tom 17 bio najprodavanija manga u veljači 2007. godine.  U intervjuu iz 2010. godine, potpredsjednik za prodaju i marketing pri Viz Mediji, Gonzalo Ferreyra, naveo je *Bleach* kao jednu od šest mangi čija prodaja premašuje sva očekivanja unatoč sve kompetitivnijem tržištu. Zaključno s 2022. godinom, u Sjedinjenim Državama bilo 2.7 milijuna *tankōbon* izdanja u cirkulaciji.

### Kritike

*Bleach* je dobio jako dobre kritike u vrijeme originalnog objavljivanja te se danas smatra *[[shōnen]]* klasikom i jednim od "Velike trojke" (zajedno s *[[Naruto]]m* i *[[One Piece]]om*) *[[shōnen]]* naslova koji su pomogli u popularizaciji mangi i animea u svijetu početkom XXI. vijeka. Godine 2007., Deb Aoki s portala About.com navela je *Bleach*, zajedno s mangom *[[Eyeshield 21]]*, kao najbolju aktivnu *[[shōnen]]* mangu za tu godinu, pohvalivši "uvjerljive priče, zapanjujuće akcijske scene i izvrstan razvoj likova". Također je stavila *Bleach* na svoju listu "Top 10 *shōnen* mangi koje morate pročitati". A.E. Sparrow s IGN-a pohvalio je Kubove ilustracije i dizajn likova. Također je prokomentirao sposobnost serije da istovremeno razvija velik broj priča sporednih likova, što je njemu bilo izrazito privlačno, pogotovo u kontekstu prigovora nekih fanova da *Bleachu* "nedostaje priče". Leroy Douresseaux s portala ComicBookBin složio se sa Sparrowom, pohvalivši također i scene borbi, koje je usporedio s onima iz popularnih filmova.

S druge strane, Jarred Pine s portala Mania kritizirao je mangu zbog korištenja prevelikog broja žanrovskih stereotipa. Smatrao je kako je manga započela jako loše s neimpresivnim borbama, izlizanim šalama i lošim predstavljanjem glavnog lika, Ichiga, koji je zbog toga ispao "namršteni klipan" čija je jedina dobra strana njegova potreba da štiti druge. No, unatoč tome, Pine je rekao kako obožava seriju, posebice njezine neobične likove koje je lako zavoljeti. Jason Thompson rekao je kako više nije mogao shvatiti *Bleach* ozbiljno kada je vidio scenu u kojoj negativci Ulquiorra i Yammi dolaze u Karakuru prvi put, a koja je bila identična sceni iz serijala *[[Dragon Ball Z]]* u kojoj su prvi put predstavljeni Vegeta i Nappa, mada je i sam priznao da se tu vjerojatno radilo o namjernom *hommageu*. Međutim, dodao je kako je Kubo uspješno izbjegao najgore umjetničke podbačaje koji su tipični u ovome žanru, a među koje spada pretjerano uživanje u borbama koje uključuju nadljudske sposobnosti, međutim naglasio je kako su scene borbe ipak, mada samo ponekad, teške za pratiti.

### Nagrade

Godine 2005., *Bleach* je nagrađen na jubilarnoj 50. dodjeli prestižne Shōgakukanove manga nagrade u kategoriji najbolje *shōnen* mange, čime je postao jedini od "Velike trojke" s ovom prestižnom nagradom. Englesko izdanje mange bilo je 2006., odnosno 2007. godine nominirano u kategoriji najbolje mange i najbolje teme na Američkim anime nagradama, ali nije osvojilo ni u jednoj od kategorija. U studenom 2014. godine, čitatelji časopisa *Da Vinci*, koji izdaje Media Factory, stavili su *Bleach* na 16. mjesto najboljih mangi *[[Weekly Shōnen Jump]]a* svih vremena. Godine 2021., *Bleach* je u sklopu ankete Manga Sōsenkyo TV Asahija, na kojoj je preko 150,000 gledatelja biralo svojih 100 najdražih mangi, zauzeo ukupno 23. mjesto.

## Povezano
* *[[BURN ☩HE WITCH]]*, manga Titea Kuba koja je povezana s *Bleachom*

## Reference

## Vanjske veze

*  
*